Timbroù Kurdistan

En em astenn a ra Kurdistan war tachennoù bras pe vrasoc’h eus Turkia, Irak, Iran ha Siria, er Reter Nesañ. N’eo ket dizalc’h ar vro eta hag ul lodenn anezhi hepken (Kurdistan Irak ) he deus gounezet ur statud emrenerezh.

 Rouantelezh Kurdistan 

Goude diskar an Impalaeriezh Otoman e voe embannet Rouantelezh Kudistan e Souleimaniye (norzh Irak) e miz Gwengolo 1921 gant sheik  Mahmud Barzanji. En amzer-se edo ar Reter-Nesañ dindan aotrouniezh ar Rouantelezh-Unanet ha Bro-C’hall, an div Stad o klask rannañ an tiriad ledan-se etrezo ha tresañ bevennoù nevez Stadoù sentus. Divizet e voe sevel Stad Irak ha lakaat un termen da rouantelezh ar Gurded, pezh a voe graet e 1925.

Timbroù a voe embannet gant melestradurezh ar rouantelezh avat, met diaes eo gouzout hag eñ oant bet implijet pe get.

 Republik Ararat 

E Stad dTurkia e voe embannet gant ar Gurded Republik Ararat d’an 8 a viz Here 1927. Dismantret e voe gant armeoù Turkia e miz Gwengolo 1931. N’eus ket bet embannet timbroù-post gant ar Stad berrbad avat.

 Républik Mahabad 

Kurded Stad Iran a glaskas sevel ur Stad dizalc’h e 1946, war un lodenn vihan eus Kurdistan stok-ha-stok ouzh Republik Demokratel Azerbaidjan. Embannet e voe Republik Mahabad d’an 22 a viz Genver, gant sikour an Unvaniezh Soviedel. Dismantret e voe gant nerzhioù armet Teheran d’ar 15 a viz Kerzu. N’eus ket bet embannet timbroù-post gant ar Stad berrbad kennebeut.

 Rannvro Kurdistan Irak 

D’ar 15 a viz Here 2005 e voe embannet ez ofisiel statud emrenerezh al lodenn eus Kurdistan er Stad Irak. Meret eo ar vro gant "Gouarnamant Rannvroel Kurdistan" hag embannet e vez timbroù gant ar velestradurezh rannvro dindan an alc’hwez IRAQI KURDISTAN REGION pe KURDISTAN POSTAGE.

N’eo ket ezel Kurdistan eus Unvaniezh Postoù ar Bed avat. Hervez ar strollegezh etrebroadel e vez (nebeut) implijet timbroù Kurdistan war an tiriad emren  met pas evit postañ lizhiri da gas d’an estrenvro. A hervez e vefe re wan reizhiad postel Kurdistan, ha rediet e vefe an dud da ober gant timbroù ha servijoù Irak. 

Ur bern timbroù faos a vije bet embannet dindan anv Kurdistan ha lakaet e gwerzh war internet.

 Timbr ar Pab Frañsez  

Gweladenn ar pab Frañsez e 2021 e Kurdistan a voe un abeg evit embann un timbr gant dremm ar pab hag ur gartenn eus Kurdistan, ennañ rannvroioù kurd e-barzh tiriad Turkia. Feuket e voe gouarnamant Turkia ha sevel ur gemenadenn evit klemm ha difenn integrlezh Republik Turkia.

 Pennadoù kar 
Timbroù Irak
Timbroù Iran
Timbroù Siria
Timbroù Turkia

Rummad: Kurdistan
Kurdistan, Timbroù